Heroiin
Heroiin ehk diatsetüülmorfiin ehk diamorfiin on poolsünteetiline opioid, mille keemiline valem on C21H23NO5. Pulbrilisel kujul heroiini värvus on valge, kollakas, hall või pruun. Heroiinil on ka meditsiinilisi rakendusi, kuid seda kasutatakse laialdaselt narkootikumina. Narkootikumina kasutajad tarbivad heroiinipulbrit nina kaudu sissehingamisel või süstivad heroiinilahust. Heroiin tekitab kiiresti nii vaimse kui ka füüsilise sõltuvuse. Heroiini tarvitamisel ilmneb kõrgenenud eufooriline meeleolu, uimasus, ebaadekvaatsed reaktsioonid, kitsad pupillid, aeglane hingamine, kerged kõnehäired. Joobe taandudes ilmneb apaatsus või pahurus.